ધોરણ દસમાં અભ્યાસ કરતી શ્રીજી શકુંત પટેલે કરાટેમાં પર્પલ બેલ્ટ પ્રાપ્ત કર્યો છે. એટલું જ નહીં, ચાર ગોલ્ડ, બે સિલ્વર અને એક બ્રોન્ઝ મેડલ મેળવી પરિવાર સહિત પોતાની શાળા, સર અને રાજ્યનું નામ રોશન કર્યું છે. નેશનલ લેવલે ચેમ્પિયન રહેલી શ્રીજી કહે છે, ‘બાળપણથી જ મને કરાટે શીખવાનો શોખ હતો. મમ્મી-પપ્પા પણ આ બાબતે હંમેશાં પ્રોત્સાહન આપતાં રહેતાં. કંઈ પણ શીખવાની વાત હોય તેઓ હંમેશાં તૈયાર રહેતાં. સાચંુ કહું તો આજે હું જે પણ અચિવ કરી શકી છું તેમાં મારા પરિવારનો બહુમૂલ્ય ફાળો રહેલો છે. સાથે જ શાળા લેવલે કલ્પેશ સર પણ હંમેશાં મને પ્રોત્સાહિત કરતા. શોખ માટે શીખતી હતી, પરંતુ હવે એવું લાગે છે કે દરેક યુવતીઓએ માર્શલ આર્ટ તો શીખવું જ જોઈએ. પોતાની રક્ષા જ્યારે જાતે કરવાની આવે ત્યારે એટલા તો પ્રિપેર્ડ હોવા જ જોઈએ કે સામેની વ્યક્તિને તમે જમીન બતાવી શકો. મારા પપ્પા મને અને મારી બહેનને શેર કહે છે. હંમેશાં શીખવે છે કે તમે ક્યારેય પોતાની જાતને બિચારા ના સમજતા. અમે તો સતત તમારી સાથે છીએ, પરંતુ ઘણી એવી લડાઈ હશે જે તમારે એકલા લડવી પડશે અને તે માટે સ્વરક્ષણનું શિક્ષણ અનિવાર્ય છે. મમ્મી પણ હંમેશાં અમને સપોર્ટ કરે છે. જેમ યુવતીઓને ઘરના કામકાજ શીખવવામાં આવે છે તેવી જ રીતે અમારા પેરેન્ટ્સ અમને સેલ્ફ ડિફેન્સના પાઠ શીખવે છે. દરેક માતા-પિતાએ આજના યુગમાં પોતાની દીકરીઓને એટલું તો શીખવવું જ જોઈએ કે કોઈ પણ જગ્યાએ જાય, તે ક્યારેય પોતાની જાતને અનસેફ મહેસૂસ ન કરે. મને ઘણા બધા મેડલ મળ્યા છે તેની ખુશી ઘણી છે, પરંતુ મારી અને મારા જેવી અન્ય યુવતીઓની હું રક્ષા કરી શકું છું તેનો મને ગર્વ છે.’